## Pravilnik o obliku, sadržaju i načinu postavljanja propisanih oznaka i signalizacije na graničnim prijelazima i uz državnu granicu

### NN 158/2004 (15.11.2004.), Pravilnik o obliku, sadržaju i načinu postavljanja propisanih oznaka i signalizacije na graničnim prijelazima i uz državnu granicu

# MINISTARSTVO UNUTARNJIH POSLOVA

2750

Na temelju članka 51. stavka 3.
točke 3. Zakona o nadzoru državne granice (»Narodne novine«, br. 173/03),
ministar unutarnjih poslova uz suglasnost ministra financija donosi

## PRAVILNIK

### o obliku, sadrŽaju i naČinu postavljanja propisanih oznaka i signalizacije na graniČnim prijelazima i uz drŽavnu granicu

I. UVODNA ODREDBA

Članak 1.

Ovim Pravilnikom propisuje se
oblik, sadržaj i način postav­ljanja propisanih oznaka i signalizacije na
graničnom prijelazu i njegovom području te uz graničnu crtu.

II. OZNAKE I SIGNALIZACIJA NA
GRANIČNOM PRIJELAZU I NJEGOVOM PODRUČJU

Članak 2.

Na međunarodnim graničnim
prijelazima, prijelazima za pogranični promet i privremenim graničnim
prijelazima na ulazu u Republiku Hrvatsku postavlja se obavijesna ploča bijele
boje, veličine 1000 x 700 mm, na kojoj je u gornjem središnjem dijelu grb
Republike Hrvatske, a ispod njega natpis »Republika Hrvat­ska«.

Obavijesna ploča iz stavka 1.
ovog članka postavlja se na graničnoj crti odnosno u njenoj neposrednoj
blizini.

Na graničnim prijelazima u
zračnom, pomorskom i željez­ničkom prometu, obavijesna ploča iz stavka 1. ovog
članka po­stav­lja se pred ulazom na područje graničnog prijelaza, na način da
bude vidljiva svima koji ulaze u Republiku Hrvatsku.

Članak
3.

Područje
međunarodnog graničnog prijelaza označava se s obavijesnom pločom veličine 1000
x 700 mm.

Obavijesna
ploča je bijele boje s crvenim rubom veličine 10 mm. U gornjem središnjem
dijelu obavijesne ploče je grb Repub­like Hrvatske, visine 250 mm, ispod kojeg
je natpis »POD­RUČJE GRANIČNOG PRIJELAZA ZA MEĐUNARODNI PROMET«. U središnjem
dijelu obavijesne ploče je naziv granič­nog prijelaza. Ispod naziva graničnog
prijelaza je natpis »KRETANJE OGRANIČENO«.

Kada
granični prijelaz nije otvoren 24 sata, ispod obavijesne ploče dodaje se
dopunska ploča bijele boje s crnim rubom, veličine 1000 x 300 mm, na kojem je
natpis »OTVORENO«, ispod kojeg je crnom bojom upisano vrijeme rada graničnog
pri­je­laza (npr. 6 – 22h).

Kada
granični prijelaz za pogranični promet nije otvoren 24 sata, ispod obavijesne
ploče dodaje se dopunska ploča bijele boje s crnim rubom, veličine 600 x 300
mm, na kojem je natpis na hrvatskom jeziku i jeziku susjedne države »OTVORENO«,
ispod kojeg je crnom bojom upisano vrijeme rada graničnog prijelaza (npr. 6 –
22h).

Područje
graničnog prijelaza označava se i postavljanjem pokretnih ili nepokretnih
ograda, odnosno zapreka.

Članak
4.

Na
međunarodnim graničnim prijelazima u cestovnom prometu obavijesne ploče iz
članka 2. ovog Pravilnika postavljaju se na ulaznoj i izlaznoj strani područja
graničnog prijelaza.

 Na obavijesnim pločama iz stavka 1. ovog
članka visina slova za riječ »REPUBLIKA« je 70 mm, a visina slova za riječ
»HRVATSKA« je 120 mm.

Na ulaznoj strani obavijesna
ploča iz članka 2. ovog Pravilnika postavlja se na udaljenosti od 20 do 250 m
od obavijesnih ploča na graničnoj crti, a ukoliko to nije moguće, na drugom
odgovarajućem mjestu.

Na većim graničnim prijelazima,
na kojima je robni promet odvojen od prometa osoba, obavijesna ploča iz članka
2. ovog Pravilnika postavlja se i ispred mjesta za obavljanje granične kontrole
na prometnim trakama za robni promet.

Na graničnim prijelazima za
željeznički promet, obavijesna ploča iz članka 2. ovog Pravilnika postavlja se
na ulazu ispred željezničke postaje, kada je ona u blizini granične crte, na
željezničkom peronu i na dijelu pruge pred ulazom na područje graničnog
prijelaza.

 Na graničnim prijelazima za zračni promet obavijesna ploča iz
članka 2. ovog Pravilnika postavlja se ispred mjesta za obav­ljanje granične
kontrole pred ulazom u aerodromsku zgradu, odnosno na prilazu zrakoplovu ispred
prostora gdje se obavlja granična kontrola.

Na graničnim prijelazima za
međunarodni pomorski promet i međunarodni promet na unutarnjim vodama
obavijesna ploča iz članka 2. ovog Pravilnika postavlja se na ulazu u omeđeni
dio luke ili pristaništa, kao i na obali predviđenoj za pristajanje plovila u
blizini ulaza u luku ili pristanište, okrenuta prema moru.

 Na obavijesnim pločama iz stavaka 5., 6. i 7. ovog članka visina
slova za riječ »REPUBLIKA« je 40 mm, a visina slova za riječ »HRVATSKA« je 60
mm.

 Na privremenim graničnim prijelazima obavijesna ploča iz članka 2.
ovog Pravilnika postavlja se na metalnim nosačima s pokretnim postoljem ispred
mjesta za obavljanje granične kontrole.

Članak 5.

Na zajedničkim graničnim
prijelazima, u slučaju eksteritorijalnog obavljanja granične kontrole na
području jedne ili druge države, oblik, sadržaj i način postavljanja propisanih
znakova i signalizacije uređuje se međunarodnim ugovorom.

Članak 6.

Na velikim graničnim prijelazima
za cestovni promet, radi omogućavanja lakše granične kontrole, označavaju se
prometne trake ucrtavanjem simbola i natpisa koji usmjeravaju vozila i osobe na
određene kontrolne kućice.

Članak 7.

Na graničnim prijelazima za
željeznički promet, na kojima se granična kontrola obavlja na peronu, područje
graničnog prijelaza označava se postavljanjem na peronu obavijesne ploče
veličine 600 x 400 mm, bijele boje, sa crnim rubom širine 10 mm, na kojem je u
središnjem donjem dijelu natpis »REPUBLIKA HRVATSKA«, ispisan crnim slovima,
iznad kojeg je u središ­njem dijelu grb Republike Hrvatske.

Područje graničnog prijelaza za
pogranični promet označava se obavijesnom pločom veličine 600 x 400 mm.
Obavijesna ploča je bijele boje sa crnim rubom širine 10 mm. U gornjem sre­dišnjem
dijelu obavijesne ploče je grb Republike Hrvatske ispod kojeg je natpis
»PODRUČJE GRANIČNOG PRIJELAZA ZA POGRANIČNI PROMET«. U središnjem dijelu je
naziv gra­nič­nog prijelaza.

Područje privremenog graničnog
prijelaza označava se obavijesnom pločom veličine 600 x 400 mm koja je
postavljena na metalnim nosačima s pokretnim postoljem. Obavijesna ploča je
bijele boje sa crnim rubom širine 1 cm. U gornjem središnjem dijelu obavijesne
ploče je grb Republike Hrvatske ispod kojeg je natpis »PODRUČJE PRIVREMENOG
GRANIČNOG PRIJELAZA«. U središnjem dijelu je naziv graničnog prijelaza.

Članak 8.

Na području graničnog prijelaza
mogu se postavljati i druge obavijesne ploče, kao i oznake koje upozoravaju i
obavješćuju putnike koji prelaze državnu granicu o uvjetima koji su potrebni za
prelazak državne granice ili ponašanju na području Republike Hrvatske te oznake
propisane međunarodnim ugovorom.

Na području graničnog prijelaza
mogu se postavljati reklamne ploče i natpisi s turističkim sadržajima u skladu
s posebnim propisom koji uređuje način upravljanja državnom imovinom na
graničnom prijelazu.

III. OZNAČAVANJE GRANIČNIH
PRIJELAZA GRBOM I ZASTAVOM REPUBLIKE HRVATSKE

Članak
9.

Granični
prijelazi označavaju se i postavljanjem grba i zastave Republike Hrvatske na
određenim objektima na državnoj granici i u blizini državne granice.

Članak
10.

Grb
Republike Hrvatske ističe se na cestovnom graničnom prijelazu na posebnoj ploči
na udaljenosti od 2,5 m od granične crte, a ako granična crta prolazi mostom
ili tunelom, grb se ističe na izlazu s mosta ili iz tunela te na pomorskom i
riječnom graničnom prijelazu, na ulazu u područje graničnog prijelaza.

Grb
Republike Hrvatske ističe se na graničnom prijelazu u zračnom prometu u
prostoriji u kojoj se obavlja ulazna granična kontrola te na zgradi graničnog
prijelaza za željeznički i cestovni promet.

Članak
11.

Na
cestovnom, pomorskom i riječnom graničnom prijelazu grb Republike Hrvatske
ističe se na ploči dimenzija 1000 x 700 mm. Na cestovnim graničnim prijelazima
ploča se postavlja na metalnim nosačima, donji joj je rub na 1200 mm od razine
ceste odnosno zemljišta i okrenuta je prema susjednoj državi, a na ostalim se
graničnim prijelazima može postaviti i na drugi prikladan način.

Članak
12.

Na
zgradi graničnog prijelaza i u prostorijama na zrakoplovnom pristaništu, u
kojima se obavlja ulazna granična kontrola, grb Republike Hrvatske nalazi se na
ploči dimenzija 600 x 400 mm.

Članak
13.

Grb
Republike Hrvatske na ploči iz članka 11**.** i 12. ovoga Pravilnika nalazi
se u sredini ploče pri vrhu.

Grb
Republike Hrvatske na ploči iz članka 11. ovog Pravilnika visine je 160 mm, a
na ploči iz članka 12. ovoga Pravilnika visine 70 mm.

Ispod
grba Republike Hrvatske na pločama iz članka 11. i 12. ovog Pravilnika nalazi
se natpis Republika Hrvatska, ispisan uspravnim slovima (tip slova: TIMES BOLD)
crne boje.

Na
pločama iz članka 11. ovoga Pravilnika visina slova za riječ »Republika« je 70
mm, a za riječi »Hrvatska« je 120 mm.

Na
pločama iz članka 12**.** ovoga Pravilnika visina slova za riječi
»Republika« je 400 mm, a za riječi »Hrvatska« je 60 mm.

Podloge
ploča su bijele boje, obrubljene sa crveno-bijelom-plavom bojom.

Članak
14.

Zastava Republike Hrvatske vije
se na cestovnom graničnom prijelazu ispred zgrade na ulaznoj strani te na pomorskom
i riječnom graničnom prijelazu na području graničnog prijelaza predviđenog za
pristajanje stranih plovila.

Članak 15.

Zastava je dimenzija 3 x 1,5 m,
a vije se na jarbolu visine 7 m, odnosno na jarbolu koji je niži od zgrade
graničnog prijelaza.

Na graničnom prijelazu gdje pušu
jaki vjetrovi jarbol može biti visine 5 m, a dimenzije zastave su 2 x 1 m.
Jarbol se izrađuje od metala obojenog bijelom bojom.

IV. POSEBNE NATPISNE PLOČE I
SIGNALIZACIJA UZ GRANIČNU CRTU

Članak 16.

Na udaljenosti od 50 m od granične
crte na prometnicama ili drugim komunikacijama mogu se postaviti posebne
natpisne ploče s upozorenjem na približivanje graničnoj crti.

Natpisna ploča iz stavka 1. ovog
članka je veličine 600 x 400 mm, bijele je boje sa crnim rubom širine 10 mm. U
gornjem dijelu natpisne ploče je crnim slovima natpis »UPOZORENJE«, a ispod
ovog teksta »DRŽAVNA GRANICA«.

Članak 17.

Ispod natpisne ploče iz članka
16. ovog Pravilnika mogu se postavljati dopunske natpisne ploče koji
upozoravaju na mogućnost prelaska državne granice na najbližem graničnom
prijelazu te njegovu udaljenost od mjesta postavljene natpisne ploče.

Dopunska natpisna ploča iz
stavka 1. ovog članka je bijele boje veličine 300 x 400 mm sa crnim rubom
širine 10 mm. U gornjem dijelu natpisne ploče je crnim slovima ispisan natpis:
»Najbliži granični prijelaz... (naziv graničnog prijelaza)«, a ispod navedenog
teksta je upisana udaljenost do navedenog graničnog prijelaza.

V. PRIJELAZNE I ZAVRŠNE
ODREDBE

Članak
18.

Stupanjem
na snagu ovog Pravilnika, prestaju važiti odredbe članka 23., 24., 25., 26.,
27., 28., 29., 30. i 31. Pravilnika o načinu nadzora državne granice (»Narodne
novine«, br. 32/92.)

Članak
19.

Ovaj
Pravilnik stupa na snagu osmog dana od dana objave u »Narodnim novinama«.

Broj:
511-01-52-65669/1-04.

Zagreb,
8. studenoga 2004.

Ministar
**Marijan Mlinarić, dr. med**., v. r.

Pravilnik, NN 158/2004-2750